“Valsts labklājības pamatā ir sekmīga uzņēmējdarbība, kas rada pastāvīgu iekšzemes kopprodukta pieaugumu uz katru mūsu valsts iedzīvotāju.”

*Raimonds Vējonis*

 *Latvijas valsts prezidents*

Ogres novada uzņēmējdarbības vide

Satura Rādītājs

[Daudzveidīgas un inovatīas ekonomikas vīzija 4](#_Toc470605727)

[Vispārīgs apraksts par sociālekonomiskajiem rādītājiem 6](#_Toc470605728)

[Pašvaldībā pieejamie resursi 7](#_Toc470605729)

[Ūdensapgāde 9](#_Toc470605730)

[Ūdens resursi 9](#_Toc470605731)

[Ceļu infrastruktūra 10](#_Toc470605732)

[Siltumapgāde 11](#_Toc470605733)

[Elektroapgāde 11](#_Toc470605734)

[Informācijas tehnoloģijas 12](#_Toc470605735)

[Dzelzceļš 13](#_Toc470605736)

[Lidosta 13](#_Toc470605737)

[Tūrisma attīstības perspektīva 13](#_Toc470605738)

[Pašvaldības priekšrocības (IPIP analīze) 14](#_Toc470605739)

[Ogres novada uzņēmumi 16](#_Toc470605740)

[Uzņēmumu skaits Ogres novadā 16](#_Toc470605741)

[Ogres novada lielākie uzņēmumi pēc apgrozījuma 17](#_Toc470605742)

[Lielāko Ogres novadā reģistrēto uzņēmumu profili 18](#_Toc470605743)

[SIA “Fazer Latvija” 18](#_Toc470605744)

[SIA “Fornex” 18](#_Toc470605745)

[SIA “Ogres presižs” 18](#_Toc470605746)

[SIA “Orions celtniecības kompānija” 19](#_Toc470605747)

[SIA “Miandum” 19](#_Toc470605748)

[Lielākie uzņēmumi Lauksaimniecībā, mežsaimniecībā un zivsaimniecībā Ogres novadā. 20](#_Toc470605749)

[SIA “Madliena 2” – Madlienas pagasts 20](#_Toc470605750)

[z/s “Galiņi” – Madlienas pagasts 20](#_Toc470605751)

[SIA “Ogres piens” - Ogresgala pagasts 20](#_Toc470605752)

[z/s “Zvaigznītes” - Ogresgala pagasts 20](#_Toc470605753)

[Inovatīvie un izpētes uzņēmumi Ogres novadā 21](#_Toc470605754)

[Nodarbinātība 22](#_Toc470605755)

[Nodarbināto skaits uzņēmumos 22](#_Toc470605756)

[Bezdarba raksturojums 24](#_Toc470605757)

[Profesionālā apmācība Ogres novadā 26](#_Toc470605758)

[Pētniecības iestādes Ogres novadā 27](#_Toc470605759)

[Idejas un potenciālie attīstības virzieni 28](#_Toc470605760)

[Pašvaldības ekonomiskā specializācija 31](#_Toc470605761)

# Daudzveidīgas un inovatīVas ekonomikas vīzija

Ilgtspējīga un integrējoša ekonomika ir viens no teritorijas attīstības galvenajiem priekšnoteikumiem, lai panāktu ekonomisko un sociālo progresu.

2008. gada finanšu krīze kārtējo reizi aktualizēja Eiropas ekonomikas trūkumus - zemu darba ražīgumu, augstas ražošanas izmaksas un bieži vien konkurēt nespējīgu eksportu. Latvijā un Ogres novadā Eiropas problēmas papildina strukturāls bezdarbs, nepietiekama darba tirgus elastība, kvalificēta darbaspēka trūkums un novecojušas prasmes, kā arī darbinieku zemā mobilitāte, kas saistīta ar nepiemērotiem sabiedriskā transporta pakalpojumiem. Gan valstī, gan novadā uzņēmējdarbības attīstību būtiski kavē brūkošā autoceļu un ielu infrastruktūra. Visos šajos parametros salīdzinoši sliktāka situācija ir novada lauku teritorijā.

Ogres pilsētā un tās apkārtnē ir attīstījusies metālapstrāde un mašīnbūve, elektronisko iekārtu projektēšana un ražošana, pārtikas rūpniecība, tekstilrūpniecība un kokapstrāde. Ņemot vērā tuvumu Rīgai un pievilcīgos vides apstākļus, Ogres pilsēta un tās apkārtne ir izveidojusies par pieprasītu dzīves vietu, kas nodrošina iedzīvotājiem un uzņēmējiem nepieciešamos pakalpojumus.

Lauku teritorijā attīstīta lauksaimnieciskā ražošana - graudkopība, dārzeņu un kartupeļu audzēšana, piena un gaļas lopkopība un citas nozares (augļkopība, bioloģiskā lauksaimniecība, biškopība, zivsaimniecība) un lauksaimniecības produktu pārstrāde (pārtikas rūpniecība), kā arī mežsaimniecība, mežizstrāde un kokapstrāde.

Meža zemes, mežaudzes, purvi un derīgo izrakteņu iegulas ir resursi, kas veido pamatu vairāku ražošanas un pakalpojumu sniegšanas nozaru attīstībai. Novada teritorijā esošie derīgie izrakteņi - dolomīts, smilts, grants, kūdra - šobrīd tiek maz izmantoti, bet to potenciāls ir pietiekams, lai attīstītu derīgo izrakteņu ieguvi un pārstrādi būvniecības vajadzībām.

Kaut arī novada teritorijā ir ievērojami kūdras krājumi, liela daļa no tiem atrodas īpaši aizsargājamās dabas teritorijās un praktiski nav izmantojama saimnieciskajā darbībā. Šī situācija jāizvērtē no ekonomiskā un vides aizsardzības viedokļa, lai veicinātu kūdras ieguvi un izmantošanu.

Pasaulē pieaug pieprasījums pēc tīras un dabiskas vides un produktiem. Tas ir dabas kapitāls, ar ko novads ir bagāts (dabas parki “Ogres Zilie kalni” un “Ogres ieleja”, Ogres upe, Daugava, ezeri, neskartas dabas teritorijas un ainaviskie ceļi), un tas ir piemērots tūrisma attīstībai. Pēdējo gadu laikā noris darbs pie šo resursu sakārtošanas un izmantošanas.

Arvien pieaugot preču, informācijas, kapitāla un darbaspēka plūsmu intensitātei globālā mērogā, tiek skarts arī Ogres novads, konkurējot par darba vietām un to attīstību ne vien ar Rīgas pilsētu un tuvējiem novadiem, bet iekļaujoties arī starptautiskā konkurencē. Apstākļos, kad standartizēta ražošana pārvietojas uz valstīm ar lētākām darbaspēka un energoresursu izmaksām, Ogres novada konkurētspējas paaugstināšanai ir būtiski attīstīt inovācijas un radošo kapitālu, ar to saprotot ne vien augstās tehnoloģijas, bet arī ideju radīšanu un to ieviešanu ikvienā darbības jomā.

Ogres novadā esošā ražošanas (metālapstrāde, tekstilrūpniecība, kokapstrāde) un izglītības infrastruktūra, biznesa uzsākšanas atbalsta struktūra, kā arī tuvums Rīgai, kur ir lielākais noieta tirgus un kas ir radošās izglītības un loģistikas centrs Latvijā, ļauj uzskatīt, ka ciešā sadarbībā ar ražotājiem tieši radošās komponentes attīstība ļautu novadu padarīt konkurētspējīgāku un radīt jaunas darba vietas, kas saistītas ar industriālā dizaina produktu izstrādi un ražošanu.

Apstākļos, kad pasaulē notiek sacensība par energoefektīvu transportlīdzekļu radīšanu, Ogres novadā uzsāktās iestrādes elektromobiļu būvē var izveidoties par perspektīvu ražošanas attīstības virzienu.

Ņemot vērā to, ka globālā mērogā pieaug iedzīvotāju skaits un samazinās lauksaimniecībā izmantojamo zemju platības, Ogres novada lauksaimniecības zemes ir resurss ar augstu ekonomisko vērtību, tāpēc būtu saglabājamas galvenokārt lauksaimnieciskās ražošanas attīstībai. Prognozējams, ka lauksaimniecības produktu cenas nākotnē tikai pieaugs, tādejādi lauksaimniecība kļūs par vēl nozīmīgāku vietējās ekonomikas sastāvdaļu. Novada teritorija ir piemērota arī bioloģiskās lauksaimniecības, akvakultūru un ar to saistīto produktu un pakalpojumu, kā arī „zaļās” ekonomikas attīstībai. Taču tehnoloģiju attīstības un lielāku lauku saimniecību veidošanās rezultātā lauksaimniecībā un tās produktu pārstrādē nodarbināto skaits turpinās samazināties, tādēļ nepieciešams radīt jaunas darba vietas, kas nav tieši saistītas ar lauksaimniecisko ražošanu.

Lai koncentrētu ražošanas resursus un dažādotu uzņēmējdarbību lauku teritorijā, perspektīvā vajadzētu veidot jaunas kooperatīvās sabiedrības, attīstīt mājražošanas un amatniecības nozares, kā arī sniegt iespēju strādāt attālināti, izmantojot informācijas tehnoloģijas.

Daba, vide, Ogres pilsētas vēsturiskās kūrorta tradīcijas un infrastruktūra, kā arī pilsētā esošās minerālūdeņu atradnes (hlorīdu - nātrija tipa ūdens, kas ir vērtīga balneoloģiskā hidrominerālā izejviela) ir faktori, ko iespējams izmantot rehabilitācijas pakalpojumu attīstībai Ogrē un tās apkārtnē.

Novadā esošo (t.sk. nacionālas nozīmes) sapropeļa atradņu izmantošana un iegūtā sapropeļa pārstrāde medicīnas un lauksaimniecības vajadzībām radītu jaunas darba vietas novada austrumu daļā.

Sarūkošais iedzīvotāju skaits novedīs pie nepieciešamības intensīvāk izmantot esošo darbaspēku, arī gados vecākus cilvēkus un jaunās ģimenes, kas audzina bērnus, līdz ar to jāpaaugstina iedzīvotāju mobilitāte un jāievieš elastīgas darba formas, tai skaitā e-darbs.

Uzņēmējiem lielāka uzmanība jāpievērš uzņēmējdarbības ētikai, sociālai un ekoloģiskai atbildībai, jāizskauž diskriminācija, jāatbalsta strādājošo mūžizglītības procesi un jāuzlabo darba apstākļi.[[1]](#footnote-1)

# Vispārīgs apraksts par sociālekonomiskajiem rādītājiem

Izvērtējot informāciju par uzņēmumiem, kuri veido vislielāko kopējo apgrozījumu 2015. gadā, secināms, ka pieci vadošie Ogres novada sektori ir bijuši:

1. Apstrādes rūpniecība (lielākie: SIA “Fazer Latvija”, SIA “Hansa Matrix”)
2. Vairumtirdzniecība un mazumtirdzniecība (lielākie: SIA “Fornex”, SIA “Ogres prestižs”)
3. Būvniecība (lielākie: SIA “Ceļdaris”, “Orions celtniecības kompānija)”
4. Transports un uzglabāšana (lielākie: SIA “Miandum”, SIA “Adreko”)
5. Lauksaimniecība, mežsaimniecība un zivsaimniecība (lielākie: SIA “Madliena 2”, SIA “Galiņi”)

Analizējot situāciju par uzņēmumos nodarbināto cilvēku skaitu, secināts, ka 2015. gadā Ogres novada teritorijā strādāja vēl mazāks skaits Ogres novadā reģistrēto iedzīvotāju nekā tas bija 2009.gadā. 64% cilvēki darbspējas vecumā uz darbu dodas ārpus Ogres novada teritorijas. Šāda nodarbinātības struktūra Ogres novadu veido kā orientētu uz vidi, kurā cilvēkam ir komfortabli un ērti dzīvot. Tāpēc Ogres novads ir izteikti veidojies kā pakalpojumu un vieglās rūpniecības novads, izņemot dažus uzņēmumus, kas veiksmīgi izveidojuši savu uzņēmējdarbību industriālajā teritorijā.

Novadā reģistrēto uzņēmumu un uzņēmējsabiedrību reģistrētais pamatkapitāls 2015. gada novembra beigās sasniedza 58.14 milj. EUR, vidēji 18.6 tūkst. EUR uz katru uzņēmumu. Pamatkapitāla apmērs joprojām ir augstāks nekā Ikšķiles un Ķeguma novadā (8.4 tūkst. EUR), taču ir zemāks nekā Lielvārdes novadā (22 tūkst. EUR) un valstī kopumā.

Izvērtējot strādājošo skaita dinamiku jāatzīmē, ka visvairāk strādājošo skaits, salīdzinot ar 2014. gadu, samazinājies tādos sektoros kā: operācijas ar nekustamie īpašumi (16%), finanšu darījumi (14%) , vairumtirdzniecība un mazumtirdzniecība (2%).

 Ogres novadā 2015.gada nogalē ir fiksēts bezdarbs 4.1% apmērā, kas atbilst dabiskā bezdarba normai. Bezdarbnieku izglītības līmeņa struktūra un relatīvi zemais atalgojums norāda uz to, ka Ogres novadā trūkst labi apmaksātu darba vietu, kuras pieprasītu cilvēkresursus ar augstāko izglītību. Līdz ar to Ogres novadā var novērot frikcionālo bezdarbu, kad cilvēki neapmierinošu darba apstākļu dēļ izvēlas nestrādāt.

Ogres novada teritorija sastāv no pilsētas teritorijas, kur vairāk attīstījusies rūpnieciskā ražošana, bet novadā ir plašas lauku teritorijas, kurās veiksmīgi attīstīta lauksaimniecība un lopkopība, ko potenciāli nākotnē varētu attīstīt vēl vairāk.

Uz 2010. gada 1. janvāri 89,1 % no lauksaimniecībā izmantojamās zemes ir fizisko personu īpašumā vai lietošanā, bet 10,3 % - juridisko personu īpašumā vai lietošanā. Pašvaldības īpašumā ir tikai 167 ha lauksaimniecībā zemes, bet tai piekritīgā lauksaimniecībā izmantojamā zeme – 501,5 ha.

Uz 2010. gada 1. janvāri novadā lauksaimniecībā izmantojamās zemes kopējā platība saskaņā ar nekustamā īpašuma lietošanas mērķi “Lauksaimniecība” ir 35 305 ha jeb 35,7 % no kopējās novada platības, no tiem 23 305 ha ir aramzeme, 7618 ha ganības, 3867 ha pļavas un 515 ha augļu dārzi.

Ogres novadā 2016.gada sākumā bija 102 sertificētas bioloģiskās saimniecības. 58 no tām nodarbojas ar augkopību, 3 ar produktu pārstrādi 41 ar dzīvnieku izcelsmes produkciju.

Finanšu pakalpojumu pieejamība ir būtisks uzņēmējdarbības un ekonomikas attīstības faktors. Sadarbība starp valsts, pašvaldību, finanšu institūcijām un uzņēmējiem veicina jaunu atbalsta veidu ieviešanu dažādām mērķa grupām un kopumā uzlabo uzņēmējdarbības vidi ikvienā teritorijā. Ogres novadā darbojas 4 Latvijas banku filiāles, kuru pakalpojumu sniegšanas vieta ir Ogre un kuras veic savu darbību atbilstoši finanšu iestāžu pamatfunkcijām.

Tās ir:

* A/S SEB banka, Skolas iela 2A
* A/S Norvik banka, Vidus prospekts 1
* A/S Citadele, Rīgas iela 23
* A/S Swedbank, Brīvības iela 11

## Pašvaldībā pieejamie resursi

Ogres novada teritorijā meža zemju platības aizņem 53 741,4 ha.[[2]](#footnote-2) No kopējās meža zemju platības meža teritorijas aizņem 94,5% jeb 50 789,7 ha, pārējo daļu aizņem purvi, lauces, pārplūduši klajumi, kā arī zeme zem infrastruktūras objektiem. Purvi aizņem 2,8% jeb 1483 ha.

Ogres novada teritorijā no kopējās meža zemju platības 43,5% jeb 22 669,9 ha ir valsts meža zemes un 56,5% jeb 29 435,6 ha citu īpašnieku apsaimniekotās meža zemes. Valsts meža zemes Ogres novada teritorijā apsaimnieko VAS „Latvijas Valsts meži” Vidusdaugavas mežsaimniecība.

|  |
| --- |
| **Tabula 1: Meža zemju platība Ogres novadā** |
| **Meža iedalījums** | **Mežs** | **Purvi** | **Lauces** | **Pārplūduši klajumi** | **Zeme zem infrastruktūras objektiem** | **Meža zeme kopā** |
| Privāti | 29797.2 | 138.0 | 356.4 | 89.8 | 95.0 | **30476.5** |
| Valsts | 20511.0 | 1343.8 | 76.8 | 53.1 | 792.6 | **22777.3** |
| Pašvaldības | 481.5 | 1.2 | 4.5 | 0.0 | 0.4 | **487.6** |
| Kopā | 50789.7 | 1483.0 | 437.7 | 142.9 | 888.0 | **53741.4** |

Purvi aizņem aptuveni 2,8 % no novada teritorijas, izplatītākie ir zemie zāļu un pārejas tipa purvi. Lielākās purvu platības ir novada dienvidaustrumu daļā – Madlienas un Krapes pagastos. Pēc platības lielākie purvi ir Sivenīcas purvs 7,5 km2 platībā (Madlienas pagasts), Žļaugu purvs – 5,2 km2 (Suntažu pagasts), Pečoru purvs – 5,0 km2 (Ķeipenes un Madlienas pagasts), Vērenes purvs – 4,8 km2 (Madlienas pagasts), Gulbju purvs – 4,0 km2 (Krapes pagastā), Lielais Sūces purvs – 3,0 km2 (Madlienas pagasts) un Ozolēnu purvs – 2,5 km2 (Lauberes pagasts).[[3]](#footnote-3) Daļa purvu raksturojas ar lielu bioloģisko daudzveidību, tāpēc tajos izveidotas īpaši aizsargājamās dabas teritorijas. Ņemot vērā padomju varas gados veiktās izpētes, redzams, ka purvos ir nozīmīgi kūdras resursi, kas saimnieciskiem nolūkiem izmantoti samērā maz.

Ogres novadā ir samērā lieli kūdras resursi. Šeit ir apzinātas 60 kūdras atradnes, taču kūdras resursu ģeoloģiskā izpēte ir salīdzinoši zema. Saimnieciski nozīmīgākās ir atradnes, kuru platība ir lielāka par 100 ha. Detāli izpētītas ir Žļaugu, Ozolēnu, Pečora, Gulbju, Vērenes un Sivenīcas atradnes ar kopējo platību 2800 ha, kurās esošā kūdra izmantojama, galvenokārt, mēslojumam un pakaišiem, Sivenīcas atradne – arī enerģētikai. Saimnieciski nozīmīgas ir arī Lielā Sūces, Čaulu un Saulrietu atradnes. Ņemot vērā to, ka daļa no apzinātajiem kūdras resursiem nav izmantojami, jo to atradnes aizņem arī vērtīgas mežaudzes, lauksaimniecībā izmantojamas zemes vai tās atrodas ĪADT, perspektīvā enerģētikā un lauksaimniecības vajadzībām varētu tikt izmantotas arī atradnes ar mazāku platību.

Dolomīta atradnes un prognozētie izplatības laukumi novada teritorijā ir saistīti ar augšdevona Ogres, Daugavas un Pļaviņu svītu. Dolomītu iespējams izmantot kā dabīgo celtniecības materiālu, no dolomīta iegūst arī būvkaļķus un dolomītmiltus. Praktiska nozīme ir dolomīta slāņiem kas atrodas līdz 10 m dziļumam. Rūpniecisko nozīmi zaudējušas četras novada teritorijā esošas atradnes – Ogresgals, Ogre – 60, Ogre – 56 un Ciemupe – Ķilupe. Prognožu laukumi, kuros nepieciešams veikt papildus izpēti, ir, piemēram, Ķilupe.

Kastrānes ķieģeļmālu atradne izpētīta jau 1958. gadā, un tās derīgo slāņkopu (biezums 0,45 – 7,0 m) viedo Ogres svītas māli. Šie māli ir derīgi celtniecības ķieģeļu un apdares flīžu ražošanai. Daļa Kastrānes mālu atradnes teritorijas jau ir apbūvēta. Iepriekšējo gadu ģeoloģisko pētījumu rezultātā novada teritorijā nav atklātas celtniecības vajadzībām perspektīvas lielas mālu atradnes.

Smilts – grants materiālu iegulas pārsvarā saistītas ar glaciālajiem jeb ledāja kušanas ūdeņiem, retāk ar aluviālajiem jeb upju nogulumiem. Novada teritorijā ir zināmas ap 26 smilts – grants atradnēm, bet tās ir izvietotas nevienmērīgi. Līdzīgi kā kūdras atradnes, arī daļa smilts – grants atradņu atrodas apbūvētās, lauksaimniecības zemju vai ĪADT teritorijās, līdz ar to ir zaudējušas savu saimniecisko nozīmi (piemēram, Ogres – Kangari). Daudzu atradņu ģeoloģiskās izpētes pakāpe ir nepietiekama – krājumi un materiāla kvalitāte novērtēti nepilnīgi. Nozīmīgākās būvsmilts atradnes ir Madliena, Zādzene I, Zādzene II. Perspektīvā smilts atradnes papildus varētu tikt atklātas prognozēto resursu laukumā Taurupes pagastā.

Sapropelis ir organiskas izcelsmes nogulumiezis, kas veidojies no ūdens augu un dzīvnieku sadalīšanās produktiem, kā arī minerālu komponentām – māls, smilts, ūdenī izšķīdušo kalcija, magnija un dzelzs oksīdiem. Ogres novada teritorijā atrodas Lobes un Pečoru ezera sapropeļa atradnes, no kurām detalizēti izpētīta Lobes ezera atradne (iegulas biezums no 0,1 – 5,0 m, kopējais krājums 2963 m3). Lielākie prognozētie sapropeļa krājumi atrodas Pečoru ezerā (5292 m3), taču izpētes pakāpe ir ļoti zema. Abu atradņu sapropelis izmantojams dziedniecībai, mēslojumam, ķīmiskai pārstrādei, un tas uzskatāms par novada stratēģisko resursu rezervi.

### Ūdensapgāde

Ogres iedzīvotāju ūdensapgādi pilnībā nodrošina no pazemes saldūdens avotiem. Ūdens ieguve notiek no Katlešu – Ogres un starpmorēnas ledāja kušanas ūdeņu horizonta, Pļaviņu – Daugavpils horizonta, Arukilas – Amatas horizonta, kā arī kvartāra nogulumiem. Artēzisko urbumu dziļums ir ļoti atšķirīgs – no dažiem desmitiem m līdz vairāk kā 200 m dziļumam. Lauku teritorijā individuālo dzīvojamo māju apgādē ar dzeramo ūdeni pamatā izmanto individuālās akas. Pamatā centralizētajās ūdens apgādes sistēmās ūdens kvalitāte atbilst normatīvo aktu prasībām, tomēr vietām joprojām dzeramajā ūdenī ir paaugstināts dzelzs saturs (> 0,2 mg/l). Raksturīga ir arī dzeramā ūdens paaugstināta cietība. Piesārņojum riskam visvairāk pakļauti ir kvartāra ūdeņi. Būtiski, ka lielākā daļa artēzisko urbumu netiek ekspluatēti ar pilnu jaudu. Salīdzinot ūdens ekspluatācijas krājumus ar patērētā ūdens apjomu, secināts, ka Ogres novads kopumā ir pilnībā nodrošināts ar dzeramo ūdeni – ekspluatācijas krājumi vairākkārt pārsniedz iedzīvotāju un rūpnieciski patērētā ūdens apjomu.

Pazemes minerālūdeņi. Bijušā Ogres rajona teritorijā ir veikti speciāli pazemes minerālūdeņu izpētes darbi, tai skaitā Ogres pilsētā. Urbumā RM-6 Ogre atklāti ārstnieciskie minerālie bromūdeņi, pēc ķīmiskā sastāva tie ir hlorīdu – nātrija tipa ūdeņi ar mineralizāciju 106,2 – 118,6 g/l, un pēc būtības tie ir sālsūdeņi. Broma hlorīdu – nātrija sālsūdeņi ir vērtīga balneoloģiskā hidrominerālā izejviela. Visa novada teritorijā sastopami ārstnieciskie un maz mineralizētie dzeramie galda ūdeņi.

### Ūdens resursi

Ogres novadā ir maz **ezeru**, tomēr tie ir ar potenciālu ekonomisku izmatošanu nākotnē. Lielākais ezers ir Lobes jeb Viskāļu ezers, kas atrodas Krapes pagasta teritorijā, un tā platība ir 5,2 km2.Tā vidējais dziļums ir 1,3 m, lielākais dziļums – 2,2 m. Ezers ir ļoti aizaudzis, tā gultni sedz vairākus metrus bieza dūņu kārta, kura apakšējā daļā ir sablīvējusies, veidojot sapropeli – vērtīgu organiskas izcelsmes mēslojumu. Lobes ezera sapropeļa atradne iekļauta valsts nozīmes atradņu sarakstā.

Pečoru ezera, kas atrodas Ķeipenes pagastā, platība ir 1,03 km2, un tā vidējais dziļums 0,9 m, bet lielākais dziļums – 1,8 m. Arī Pečoru ezerā ir nozīmīgas sapropeļa iegulas, taču nepieciešama to pilnīgāka izpēte. Ķeipenes pagastā atrodas arī trešais lielākais ezers – Plaužu ezers, kura platība ir 0,96 km2. Tā vidējais dziļums ir 4,1 m, lielākais dziļums – 7,5 m. Visu trīs lielāko ezeru kopējā platība ir apmēram 7,2 km2, un tas sastāda tikai 0,7 % no kopējās novada teritorijas.

**Upēm** bagātāka ir novada ziemeļu un ziemeļaustrumu daļa (ap 0,7 km/km2), bet rietumu daļa – nabadzīgāka (ap 0,5 km/km2). Novada nozīmīgākās upes ir Daugava, Ogre, Mazā Jugla, Līčupe, Abza, Aviekste un Līčupe, kā arī citas upes. Daugavas platums pie Ogres upes ir aptuveni 450 m, ūdenskrātuves teritorijā tā plūst lēni - 0,1 līdz 0,2 m/s. Upes gultnē atsedzas pamatieži un ledāju atstātie nogulumi. Garākā upe Ogres novada teritorijā ir Ogre (ap 80 km), tai ir daudz nelielu pieteku (Nāruža, Sumulda, Līčupe, Skolas upe, Aviekste, Ranka un citas). Atsevišķos posmos upē ir nelielas krāces, tās gultne ir akmeņaina, vietām izveidojušās smilšu sēres. Ogresgala pagasta un Ogres pilsētas teritorijā upe iegrauzusies devona perioda dolomītu pamatiežos. Mazā Jugla ir trešā lielākā novada upe, kuras lielākās pietekas ir Abza, Lēģerurga, Bērzupe un citas. Mazās Juglas krastos bieži atsedzas pamatieži – dolomīti un ģipšakmens. Upe ir visai līkumaina, tās gultne ir akmeņaina, lejtecē vairāk smilšaina, un tās krasti ir pakļauti erozijai.

Ogres novadā valdošie vēji ir dienvidrietumu un rietumu vēji. Vēja stiprums ir atkarīgs no vietējiem apstākļiem – virsmas reljefa un lielo mežu masīvu izvietojuma.

### Ceļu infrastruktūra

###

Ogres novadā ir sazarots ceļu tīkls, kas pamatā nodrošina novada iedzīvotāju vajadzības un kravu transportu caur novadu. Starptautiskas nozīmes autoceļš, kas iekļauts TEN – T tīklā, ir Austrumu – Rietumu koridors (E22 Tukums – Jūrmala – Salaspils – Ogre – Ķegums). Ņemot vērā Ogres novada izdevīgo ģeogrāfisko novietojumu Latvijā, izvērtējot autoceļu struktūru novada teritorijā, var izdalīt divas krasi atšķirīgas teritorijas daļas. Rietumu daļā jeb Rīgas tuvumā, asfaltēti gandrīz visi nozīmīgākie ceļi, turpretī austrumu daļā asfaltēto ceļu īpatsvars ir niecīgs.

Lielākie un nozīmīgākie novada ceļi ir Valsts galvenās nozīmes autoceļš A6 Rīga-Daugavpils – Krāslava – Baltkrievijas robeža (Paternieki) un P80 Tīnūži – Koknese, kas ir daļa no starpvalstu nozīmes autoceļa E22. E22 nodrošina tikšanu gan Tallinas, gan Lietuvas un Kurzemes virzienā, nekuļoties caur lielākām un mazākām apdzīvotām vietām. Tātad jaunais posms, pirmkārt, nodrošina ātrgaitas kustību tranzīta kravām austrumu virzienā, otrkārt, līdz Koknesei atslogos pieblīvēto šoseju A6 Rīga – Daugavpils un, treškārt, nodrošinās daudz ērtāku kustību tranzītkravām Krievijas un Baltkrievijas virzienā.

Ogres novada ziemeļdaļai ļoti svarīgs ir autoceļš P4 Rīga – Ērgļi, kas ir svarīgs Suntažu, Ķeipenes, Taurupes un Mazozolu pagastu attīstībai. Šī ceļa posma pilnvērtīgu attīstīšanu kavē vides aizstāvju iebildumi par ceļ paplašināšanu Lielo Kangaru teritorijā. Suntaži gan saistīti ar asfaltētu ceļu ar Ķegumu, taču tas nav dominējošais kustības virziens.

Ogres novadā apdzīvoto vietu satiksmes noslogotību un plūsmu lielā mērā nosaka pašvaldības teritorijā reģistrēto automašīnu skaits, kas pašlaik ir salīdzinoši augsts (automašīnu skaits pret iedzīvotāju skaitu ir 47%). Ogres pilsētas ielu tīklu veido 206 ielas – no kurām piecas ir tranzītielas (Brīvības, Tīnūžu, Turkalnes, Rīgas un Daugavpils ielas). Visblīvākais ceļu tīkls ir izveidojies Ogres pilsētas centrā. Ogres novada kopējais ielu skaits ir 284. Automobiļu pastāvīgas glabāšanas vietas Ogres pilsētā ir aktuāls jautājums, sevišķi tas ir jūtams daudzstāvu apbūves kvartālos, kuros trūkst autostāvvietu. Ogres pilsētas centrālajā daļā ar vietām garāžās un maksas autostāvvietās nodrošināti tikai 50% no visiem automobiļiem.

Līdzīga situācija izveidojusies arī pārējās lielākajās apdzīvotajās vietās. Ogres novadā ir perspektīva veidot kompleksus risinājumus automašīnu drošai novietošanai, jo esošā infrastruktūra to nenodrošina. Novada perspektīvajā plānojumā kā industriālas attīstības teritorijas iezīmējas, gar jau esošo maģistrāļu tuvumā, gan arī plānoto maģistrāļu apkārtnē, piemēram E22. Šo teritoriju attīstība kā industriālās zonas ir viena no efektīvākajiem veidiem, jo tiek nodrošināta maksimāli kvalitatīva infrastruktūra uz Rīgu un arī tiek veidota sasaiste ar autoceļu Rīga-Daugavpils – Krāslava – Baltkrievijas robeža (Paternieki), novirzot lielu daļu no industriālās satiksmes plūsmas no šī ceļa Ogres novadā centrālajā zonā.

Ogres novada industriālo teritoriju zonās ir daļēji veikta ceļu un pievadceļu būvniecība, esošo infrastruktūru līdz šim savā privātajā teritorijā ir izbūvējuši uzņēmēji, jo pašvaldība to privātajā teritorijā nedrīkst darīt saskaņā ar likumu.

### Siltumapgāde

Ogres novadu šķērso maģistrālais Daugavpils – Rīga gāzes vads, no kura izbūvēti atzari, kas veido gāzes apgādes tīklu apdzīvotajās vietās. Tā tālāka attīstība ir noteikta saskaņā ar AS „Latvijas gāze” attīstības plāniem un pastāvošajām iespējām. Ogres pilsētā gāzes apgādes pieslēgums ir pieejams aptuveni pusei iedzīvotāju, tomēr lielākā daļa pilsētas individuālo privātmāju ir bez gāzes pieslēguma. Visas Ogres pilsētas katlumājas tiek nodrošinātas ar atbilstošiem gāzes vadu pieslēgumiem, lai nodrošinātu siltumapgādi. No lauku apdzīvotām vietām dabas gāzes pieslēgums ir Ogresgalā, bet citos pagastos tiek izmantota sašķidrinātā gāze. Madlienā, Suntažos un Lauberē ir centralizētas sašķidrinātās gāzes apgādes sistēmas, kas nodrošina ar gāzi daļu no daudzdzīvokļu mājām.

AS “Agroprojekts” pēc AS “Latvijas gāze” pasūtījuma 2002. gadā izstrādāja gāzes apgādes shēmas korekciju, kurā norādīti esošie un perspektīvie gāzes apgādes tīkli Ogres pilsētā, Ogresgalā un Ciemupē turpmākajiem 20 gadiem. Ogres novadā aptuvenais gāzes vadu garums ir 47 km. Perspektīvā jāizvērtē, vai ir nepieciešams lielākās lauku apdzīvotās vietas Madlienu un Suntažus savienot ar **maģistrālajām gāzes vadu līnijām, izmantojot vidēja spiediena gāzes vadus.**

2016. gada vasarā tika atklāta **šķeldas katlu māja** Rietumu ielā 1, Ogrē, ar jaudu 14MW. Katlu māja var darboties pilnībā automātiski un tikt uzraudzīta attālināti, neatkarīgi no kurināmā kvalitātes un siltuma pieprasījuma izmaiņām pilsētā. Pie katlu mājas ir izbūvēta šķeldas noliktava, kas ļauj optimizēt kurināmā iegādi, uzglabāt rezervi līdz pat 15 dienām, neveicot piegādes nelabvēlīgu laika apstākļu gadījumā. Līdz ar jaunizbūvēto siltumtrasi katlu māja darbojas vienotā sistēmā ar pārējām katlu mājām Ogres centrālajā zonā.

Izbūvējot šo katlu māju 2016/2017. gada sezonā, 60%, bet no 2019. gada 75% no pilsētai nepieciešamās siltumenerģijas saražos no vietējā kurināmā – šķeldas, kas ir 2,5 reizes lētāks kurināmais nekā dabasgāze.

### Elektroapgāde

Elektroapgādes jomā Ogres novadā ir salīdzinoši laba situācija – ir labs tīkla pārklājums, gandrīz pilnībā visām apdzīvotām vietām ir nodrošināta elektrības padeve. Elektroenerģijas sadales pakalpojumus un elektroenerģijas piegādi Ogres novadā nodrošina AS “Latvenergo” meitassabiedrība AS “Sadales tīkls”. Perspektīvā jāizanalizē iespējamā jaudu palielināšana esošajām un plānotajām rūpniecības zonām. Ikdienā problēmas rada īslaicīgie elektroenerģijas pārrāvumi, pagājušā gadsimta 60. – 80. gados celtajās daudzdzīvokļu mājās esošie kabeļi neatbilst mūsdienās nepieciešamajai slodzei.

Ogres novada lielākais elektroenerģijas patērētājs ir Ogres pilsēta, kurā atrodas lielākie rūpniecības uzņēmumi. Lielākie elektroenerģijas patērētāji pagastu teritorijās ir lauksaimnieciskās ražošanas un pārstrādes uzņēmumi, kokzāģētavas, kaltes un citi objekti.

Elektroenerģija Ogres novadā tiek ražota divās dabas gāzes koģenerācijas stacijās Ogrē, kas atrodas blakus lielajām katlu mājām, un divās hidroelektrostacijās. Ogrē, Upes prospektā 19 ir uzstādīta SIA “Elektro bizness” koģenerācijas stacija, kuras uzstādītā elektriskā jauda ir 2,7 MWe, bet Ogrē, Skolas ielā 20 darbojas SIA “KEGO” koģenerācijas stacija ar ievadīto elektrisko jaudu 0,495 MWe. 2012.gadā blakus katlu mājai Ogrē, Brīvības ielā 116a tika nodota ekspluatācijā jauna koģenerācijas stacija ar uzstādīto jaudu 0,16 MWe. Saražoto siltumenerģiju visi trīs uzņēmumi pārdod p/a “Ogres namsaimnieks”, bet elektroenerģiju nodod kopējā valsts elektroenerģijas tīklā.

2013. gadā pie centralizētās siltumapgādes ir pieslēgtas 162 daudzdzīvokļu ēkas, 51 privātmāja, 45 juridiskās personas un 25 pašvaldības ēkas. Līdz 2013. gada 14. oktobrim Ogres pilsētā ir rekonstruēti 48% jeb 12679m siltumtīklu. Šīm caurulēm ir mūsdienu energoefektivitātes normām atbilstoša siltumizolācija - poliuretāns, kas ievietota polietilēna apvalkā. Ogres novada teritorijā ir divas mazās **hidroelektrostacijas**, kas atrodas uz Ogres upes, – Vecogres HES Mazozolu pagastā (uz robežas ar Sausnējas pagastu Ērgļu novadā) ar kopējo jaudu 180 kW un Ogres HES Ogrē ar jaudu 639 kW. Jaunu hidroelektrostciju būvniecība uz Ogres upes nav plānota, to nepieļauj arī dabas parka “Ogres ieleja” dabas aizsardzības plāns un normatīvie akti.

### Informāciju tehnoloģijas

Interneta pakalpojumu pieejamība Ogres novadā ir liela, taču kopējais abonementu skaits nav zināms. Ogres rajona pašvaldības un vietējo pašvaldību mērķtiecīgie ieguldījumi informatizācijas procesa attīstībā pēdējā desmitgadē un to aktīva dalība dažāda mēroga projektos ir nodrošinājuši strauju interneta lietotāju skaita pieaugumu.

Iedzīvotājiem ir pieejams kvalitatīvs bezmaksas interneta pieslēgums bibliotēkās, arī skolās ir nodrošināts stabils un ātrdarbīgs interneta pieslēgums. Ar pieeju internetam ir nodrošinātas visas pašvaldības iestādes un struktūrvienības. Bijušā Ogres rajona teritorijā novada lielākajās apdzīvotajās vietās par ES Struktūrfondu līdzekļiem ir izveidoti publiskie interneta pieejas punkti, taču to izmantošana katrā no tām ir atšķirīga un atkarīga no kopējā interneta pieslēguma vietu skaita.

Mājsaimniecībām un iestādēm pieejamais interneta ātrums Ogres novadā svārstās no 2 Mbit/sek līdz pat 400 Mbit/sek. Nozīmīgākie interneta pakalpojumu nodrošinātāji novadā ir SIA “Lattelecom”, SIA “IME PLUS”, SIA “ITR Komunikācijas”, SIA “Baltcom”, u.c.

### Dzelzceļš

Ogres novadu 12 km garumā šķērso dzelzceļa maģistrāle Rīga – Daugavpils - Krievija, šī līnija ir elektrificēta, un to izmanto pasažieru un kravu pārvadājumiem. Tā kā pamatā pa to tiek pārvadāti tranzītkravu pārvadājumi ar dīzeļlokomotīvēm, ir vērojams paaugstināts piesārņojuma un trokšņu līmenis joslā gar dzelzceļu.

Ogres novadā ir 6 aktīvas dzelzceļa pārbrauktuves, kurās visi autoceļi ir vienā līmenī ar sliežu ceļu. Nepietiekamais dzelzceļa šķērsošanas vietu skaits Ogres pilsētā ir nozīmīga satiksmes organizācijas problēma, jo dzelzceļa kustības intensitāte apgrūtina transporta kustību, radot sastrēgumus. Joprojām aktuāla ir gājēju drošība dzelzceļa šķērsošanas vietās, bet jo īpaši Ogres pilsētā, kurā ir tikai viens gājēju tunelis. Taču 2016. gadā pēc ilgstošām sarunām ar VAS “Latvijas dzelzceļš” Ogres novada pašvaldības vadība ir panākusi vienošanos par dzelzceļa tuneļu projektēšanu Ogres pilsētā.

### Lidosta

Ogres novada centrs jeb Ogres pilsēta atrodas aptuveni 45 km no Starptautiskās Rīgas lidostas. Nokļūšana no Ogres līdz Starptautiskajai lidostai Rīga ir iespējama gan ar sabiedrisko transportu (vilciens, autobuss), gan ar automašīnu pa vienu no galvenajām automaģistrālēm. Ceļa infrastruktūra ir pietiekoši kvalitatīvā līmenī un transporta plūsmai līdz lidostai ir nodrošināta vismaz divjoslu plūsma katrā virzienā, kas ievērojami palielina satiksmes intensitāti un iespējami samazina nokļūšanas laiku līdz lidostai.

### Tūrisma attīstības perspektīva

Ainavu telpu pieejamība novadā ir laba, jo ceļu tīkls ir pietiekami blīvs. Ogres novadā galvenokārt sastopamas Latvijai tipiskās mozaīkveida lauku ainavas ar lauksaimniecības un meža zemju miju un atsevišķiem viensētu puduriem. Ogres pilsētas apkārtnē vērojamas urbanizētas ainavas. Ainaviski augstvērtīgākās teritorijas novadā sastopamas Daugavas un Ogres upju ielejās, kā arī novada austrumu daļā, kurai raksturīgs saposmots reljefs. Daugavas ielejas un novada austrumu daļas ainavu telpām raksturīgi tāli, vizuāli augstvērtīgi skatu vērsumi. Savukārt Ogres upes ielejā vērojamas dabiskas upes ielejas ainavas. Pēc Latvijas Republikas neatkarības atjaunošanas vērojama tendence, ka privātpersonas iesaistās jaunu parku veidošanā. Pie šāda veida parkiem jāmin dendroloģiskais parks “Lazdukalni” jeb Špakovska parks” Ogrē. 2004. gadā, sadarbojoties Latvijas Pašvaldību savienībai un a/s “Latvijas valsts meži”, Madlienā iestādīta pagastu ozolu birzs ar 453 ozoliem.

Ne mazāka loma ir arī citām apdzīvoto vietu zaļajām teritorijām – mežparka tipa apbūves teritorijām Ogrē un skvēriem, birzīm un alejām. Īpaši aizsargājamās dabas teritorijas aizņem apmēram 6% (6130 ha) no novada kopējās teritorijas. Lielākā ĪADT ir Ogres ieleja (4,7% no kopējās teritorijas), savukārt viena no populārākajām un atpazīstamākajām teritorijām Latvijā ir Ogres Zilie kalni.

2016. gadā Zilo kalnu dabas parkā ir tapis jauns piedzīvojumu parks „Milžu taka” –no virvju un koka konstrukcijām veidota trase kokos. Piedzīvojumu parku „Milžu taka” veido trīs loki, kuru kopgarums ir gandrīz 600 metri. Pirmais – mazais – loks sastāv no 19 atrakcijām, kuru konstrukcijas ir pietiekami stabilas un to pārvarēšana neprasa lielu fizisko piepūli un koordināciju.

Ogres novada teritorijā no aizsargājamajām dabas teritorijā sastopami dabas parki, dabas liegumi, dabas pieminekļi (aizsargājamie koki, dendroloģiskie stādījumi, alejas, ģeoloģiskie un ģeomorfoloģiskie veidojumi), mikroliegumi. Īpaši izdalāmas ES kopīgā aizsargājamo teritoriju tīkla *Natura 2000* teritorijas**8**

## Pašvaldības priekšrocības (IPIP analīze)

Lai arī katram investoram ir specifiskas vajadzības un prasības pret vietu, kur veidot / izvietot savu uzņēmumu, tomēr ir vairāki faktori, kas ir būtiski jebkuram investoram. Tie ir:

* paredzamo investīciju vietā esošā infrastruktūra,
* tur pieejamais darbaspēks (jeb cilvēkkapitāls),
* pārvaldības efektivitāte pašvaldībā,
* dzīves vides kvalitāte topošā uzņēmuma darbiniekiem,
* teritorijas plānošana un zemes izmantošana pašvaldībā, kā arī
* esošais ekonomiskās attīstības līmenis.

Šos faktorus kā nozīmīgus ir identificējuši vairāku valstu investīciju eksperti, kurus īpašā pētījumā aptaujāja Valsts reģionālās attīstības aģentūras piesaistītie konsultanti no SIA “Ernst & Young Baltic”. Pētījuma rezultātā tika izstrādāti priekšlikumi investīciju vides pievilcības novērtēšanas metodei. Zināmu laiku šī metode bija pazīstama ar nosaukumu “Investīciju piesaistes indekss pašvaldībām (IPIP)”. Šobrīd metode ir nedaudz pielāgota un IPIP ir pārtapis par 'investīciju vides pievilcības indikatoru'.

Katra investīciju vides faktora raksturošanai ir izvēlēts noteikts skaits izmērāmu rādītāju (indikatoru) – konkrētos indikatorus un to skaitu katram faktoram noteica ekspertu grupa. Eksperti noteica katra investīciju vides faktora un rādītāja nozīmību, nosakot svara koeficientus (procentos no kopējā) tā, lai kopsumma būtu 100%. Katram izvēlētajam rādītājam ir izstrādāta aprēķina metode, kas reālās rādītāja vērtības pārvērš indikatora vērtībās – tās var būt robežās no 0 līdz 1, pie kam augstāka indikatora vērtība nozīmē labvēlīgākus investīciju apstākļus. Investīciju vides pievilcības indekss (IVPI) tiek aprēķināts kā visu indikatoru svērtais vidējais (reizinot katrai pašvaldībai konkrēto indikatora vērtību ar atbilstošo svara koeficientu un tad summējot). Aprēķiniem izmantotās rādītāju vērtības ir iegūtas veicot pašvaldību anketēšanu 2014. gadā, kā arī apkopojot uz to brīdi svaigākos pieejamos datus no citiem avotiem.

Latvijas novadu mērogā, Ogres novads ieņem 15. vietu. Kā spēcīgākās kategorijas Ogres novadam ir atzītas Infrastruktūra un Cilvēkkapitāls, attiecīgi 15. un 19. vieta rangā. Vissliktākā situācija ir Dzīves vides kvalitātes un Teritorijas plānošanas rangā – 92 un 89 vieta rangā.

Ogres novada stiprās puses salīdzinot ar visiem Latvijas novadiem un lielajām pilsētām:

* Dabasgāzes pieslēgums
* 4G tīkla pārklājums
* Attālums līdz dzelzceļam
* Centralizētā ūdensapgāde
* Centralizētā kanalizācija
* 10 kilovoltu elektroapgāde
* Attālums līdz lidostai
* Iedzīvotāju skaits
* Jaunizveidotie uzņēmumi
* Info. mājaslapā svešvalodā
* Uzņēmēju atbalsta struktūrvienība
* Ārstu skaits
* Iedzīvotāji ar augstāko izglītību
* Prof. izglītības iestādes
* Bezdarba līmenis

Augstāk minētie indikatori ir lielākoties bez variācijas, respektīvi indikatora vērtība “Ir” vai “Nav”. Indikatoros, kur ir ņemta vērā svērtā statistika, Ogres novads ir priekšā kaimiņu novadiem, taču atpaliek no vismaz 14 statistiski pievilcīgākiem novadiem/pilsētām.

Ar pētījumu un sīkāku indikatoru skaidrojumu iespējams iepazīties [šeit](http://raim.gov.lv/cms/tiki-index.php?page=invest_env).

Ogres novads atrodas **īpaši izdevīgā ģeogrāfiskajā stāvoklī** - attālums līdz galvaspilsētai ir tikai 35 km. Ogres novads atrodas blakus vienam no svarīgākajiem **valsts nozīmes autoceļiem un dzelzceļa līnijai**, esošajā teritorijas plānojumā gar autoceļiem un dzelzceļu ir paredzēta liela platība industriālo teritoriju attīstībai. Pilsētas teritorijā attīstīta transporta infrastruktūra (Ogres stacija un autoceļš A6 Rīga – Daugavpils). Ogres novadā atrodas **LIAA reģionālais biznesa inkubators**, kas sniedz inkubācijas un **uzņēmējdarbības uzsākšanas pakalpojumus**.

Ogres novada teritorijā iespējams attīstīt daudzveidīgu uzņēmējdarbību, jo pilsētā un lauku teritorijā ir attīstītas vairākas ražošanas nozares. Ogres novada teritorijā ir **liels derīgo izrakteņu potenciāls**, uz kuru bāzes iespējams attīstīt uzņēmējdarbību dažādas nozarēs. Lauku teritorijās ir **vērtīgas lauksaimniecības zemes, labvēlīgi apstākļi augļu, dārzeņu audzēšanai, piena un gaļas lopkopībai**, ko veiksmīgi izmanto jau esošie uzņēmumi, kuri savu produkciju piegādā RIMI tīklam un iesaistījušies tīklā –Mūsmāju dārzeņi”.

Ogres novadā atrodas Ogres valsts tehnikums, kas ir modernākais kompetences centrs Latvijā**, piedāvājot apmācības tādās nozarēs kā elektronika, kokapstrāde, būvniecība, mežistrāde un radošās industrijas.**

Ogres novada pašvaldība plāno attīstīt projektus infrastruktūras un pievadkomunikāciju sakārtošanai **uzņēmējdarbībai svarīgām teritorijām**, kas ir noteiktas teritorijas plānojumā. Uzņēmumiem Ogres novadā ir iespējams saņemt **nekustamā īpašuma nodokļa atlaides**, nodarbinot noteiktu skaitu darbinieku un veicot ieguldījumu uzņēmuma infrastruktūras attīstībā.

# Ogres novada uzņēmumi

## Uzņēmumu skaits Ogres novadā

Ogres novada teritorijā no 1995. gada līdz 2016. gada novembrim ir bijuši reģistrēti 3225 uzņēmumi, no kuriem aktīvi ir 1869 uzņēmumi (58 %), bet likvidēti 1356 uzņēmumi.

Ogres novada uzņēmumi kopā sastāda 0.7 % (1.4 % 2009. gadā) no kopējā novados un pilsētās reģistrēto uzņēmumu skaita. Salīdzinoši Rīgā ir reģistrēti puse jeb 50 % no visiem Latvijas uzņēmumiem (45.2% 2009.gadā)

Uzņēmumu reģistrācijas un likvidācijas dinamika parāda kopējo tendenci Latvijai – monocentriska attīstība. Aizvien vairāk ekonomiskā aktivitāte tiek centralizēta Rīgā.

Attēls parāda Ogres novadā reģistrēto un likvidēto uzņēmumu dinamiku no 2010. līdz 2016. gadam. Pēc šīs dinamikas var secināt, ka 2011.gadā reģistrēto uzņēmu skaits atgriezās pirmskrīzes (2006.-2008. gads) līmenī, kad vidēji tika reģistrēti 195 uzņēmumi gadā.

Sākot ar 2017. gadu paredzama lejupslīde jaunradīto uzņēmumu skaitā sakarā ar pieņemtajiem likuma grozījumiem Mikrouzņēmumu nodokļu likumā un uzņēmējdarbības vidi regulējošos uzņēmumos.

Novadā reģistrēto uzņēmumu un uzņēmējsabiedrību reģistrētais pamatkapitāls 2016. gada novembrī sasniedzis 58,14 milj. EUR, vidēji 18.6 tūkst. EUR (Valstī - 92.2 tūkst. EUR) uz katru uzņēmumu.

Salīdzinot ar 2009. gadu vidējais reģistrētais pamatkapitāls uz uzņēmumu Ogres novadā ir krities par 10%, taču valstī pieaudzis par 1%. Līdz ar to tas ir joprojām augstāks nekā Ikšķiles un Ķeguma novadā (8.4 tūkst. EUR), taču ir zemāk nekā Lielvārdes novadā (22 tūkst. EUR) un valstī kopumā.

Pēc uzņēmumu reģistrācijas dinamikas sadalījumā pa uzņēmējdarbības formām komercreģistrā un uzņēmumu reģistrā no 1991. gada līdz 2016. gada novembrim secināms, ka 56 % (kopā 2574) no reģistrētajiem uzņēmumiem ir sabiedrības ar ierobežotu atbildību, 20,4 % zemnieku saimniecības (kopā 655), 18,3 % individuālie uzņēmumi un individuālie komersanti (kopā 636), bet pārējie uzņēmumi – 5,3 % (kopā 171). Pašvaldības rīcībā nav pieejama informācija par likvidēto uzņēmumu pa uzņēmējdarbības formām dinamika.

## Ogres novada lielākie uzņēmumi pēc apgrozījuma

Informācija par Ogres novada uzņēmumiem ar lielāko apgrozījumu 2015. gadā un apgrozījuma pieaugumu apkopota Attēlā. 10. Salīdzinot 2015. gada datus ar iepriekšējo gadu datiem secināms, ka 12 no 15 novada lielākajiem uzņēmumiem ir katru gadu audzējuši apgrozījumu, kas iezīmē pozitīvu uzņēmumu attīstības tendenci. Nemainīgi lielākais uzņēmums Ogres novadā ir SIA ”Fazer Latvija”, kas kopš 2009.gada ir spējis palielināt apgrozījumu par 3milj. EUR/gadā. Savukārt visstraujākais apgrozījuma kāpums no TOP15 uzņēmumiem ir SIA ”Fornex”.

Uzņēmumi ar vislielāko apgrozījuma pieaugumu procentos SIA “Inge” – 7.84 reizes, SIA “ECOWIN” - 5.94 reizes, SIA “Putnu gaļas serviss” – 5.64 reizes.

|  |
| --- |
| **Tabula 2: *Lielākie uzņēmumi pēc apgrozījuma[[4]](#footnote-4)*** |
|  | **Nosaukums** | **Apgrozījums, EUR** | **Pret 2014** | **Pret 2013** | **Pret 2012** |
| 1 | Fazer Latvija SIA | 21,592,646.00 | 29% | 18% | 10% |
| 2 | SIA "Fornex" | 14,201,846.00 | 75% | 2.57 reizes | 6.01 reizes |
| 3 | Akciju sabiedrība "HansaMatrix" | 13,465,695.00 | 26% | 30% | 81% |
| 4 | SIA "Žvalguva" | 13,335,365.00 | 47% | nav datu | nav datu |
| 5 | SIA "PALLOGS" | 11,692,986.00 | 18% | 41% | 56% |
| 6 | "OGRES PRESTIŽS" SIA | 8,247,744.00 | -2% | 4% | 9% |
| 7 | SIA "SENLEJAS" | 6,449,943.00 | 7% | 5% | 0% |
| 8 | SIA "OGRES RAJONA SLIMNĪCA" | 5,811,741.00 | 12% | 23% | 38% |
| 9 | SIA "VEITERS KORPORĀCIJA" | 5,041,181.00 | -4% | -13% | -13% |
| 10 | SIA "DSN Latvija" | 4,717,124.00 | -14% | -1% | 2.48 reizes |
| 11 | SIA "RING BALTIC" | 4,545,271.00 | 14% | 1% | 5% |
| 12 | KS "MŪSMĀJU DĀRZEŅI" | 4,492,399.00 | 31% | 21% | 19% |
| 13 | SIA "LATLAFT" | 4,117,022.00 | 21% | 27% | 59% |
| 14 | SIA "IG Centrs" | 3,992,514.00 | 7% | 13% | 10% |
| 15 | SIA "Ekobaze Latvia" | 3,820,212.00 | 24% | 41% | 2.17 reizes |

## Lielāko Ogres novadā reģistrēto uzņēmumu profili

### SIA “Fazer Latvija”

“Fazer”, dibināts 1891. gadā, ir atbildīgs uzņēmums, kur svarīgs ir komandas gars –uzņēmums profesionāļiem un tiem, kas grib mācīties. Uzņēmumā 2015. gadā strādāja 302 darbinieki. Neto apgrozījums 2015. gadā sasniedza 21,59 milj. EUR, kas ir par 23% vairāk nekā 2014. gadā.

“Fazer” piedāvā garšas baudījums vairāk nekā simts gadu garumā! “Fazer” biznesa pamatideja ir aktuāla vairāk nekā simts gadu un tam pierādījums ir uzņēmuma attīstība - no neliela saldumu uzņēmuma līdz lielai starptautiska mēroga uzņēmumu grupai. [[5]](#footnote-5)

Latvijā “Fazer” ir viens no vadošajiem uzņēmumiem maizes tirgū. Maizi cep Ogrē, vienā no tradīcijām bagātākajām maiznīcā Latvijā, piedāvājot plašu klāstu garšīgas un veselīgas maizes. “Fazer” piedāvātie saldumi, ir ražoti Somijā.

### SIA “Fornex”

Elektronisko iekārtu vairumtirgotāja SIA “Fornex” dibināts 2011.gadā. Uzņēmumā 2015.gadā strādāja 9 darbinieki. Neto apgrozījums 2015. gadā sasniedza 14,20 milj. EUR, kas, salīdzinājumā ar 2014. gadu, pieauga par 42,8%. Jānorāda, ka pērn uzņēmums uzrādīja augstāko apgrozījuma rādītāju savā pastāvēšanas laikā. Neskatoties uz pozitīvajām apgrozījuma izmaiņām, uzņēmums pērn turpināja strādāt bez peļņa gūšanas, gadu noslēdzot ar 48,039 tūkst. EUR lieliem zaudējumiem. Jāatzīmē, ka, salīdzinot ar iepriekšējo gadu, pērn zaudējumi pieauga trīskārši. “Fornex” rentabilitātes rādītājs joprojām saglabājās negatīvs, t.i., -3,83. [[6]](#footnote-6)

Iesniegtajā vadības ziņojumā norādīts, ka pērn “Fornex” strādājis sekmīgi un spējis piesaistīt jaunus klientus. Runājot par nākotnes izredzēm, vadība norāda, ka patlaban raugās uz jaunu preču kategoriju ievešanu sortimentā. Līdz ar to tiek rūpīgi analizēts, kurās sadzīves elektronikas iekārtu nišās pastāv izaugsmes iespējas.

### SIA “Ogres presižs”

Tirdzniecības centrs “Ogres Prestižs” tika atklāts 2005. gadā un tas atrodas Ogrē, Mednieku ielā 21/23. Kopējā platība ir 6876 m2. Uzņēmumā 2015.gadā strādāja 144 darbinieki.

T/c “Ogres Prestižs” ir lielākais šajā apkaimē. Tā veiksmīgā atrašanās vieta un attīstītā infrastruktūra nodrošina ērtu piekļūšanu, kā arī vienmērīgu pircēju plūsmu, jo apkārtnē ir daudz daudzstāvu mājas, privātmājas, skolas un sporta halle. Tirdzniecības centram ir arī plaša autostāvvieta un diennakts apsardze. T/c “Ogres Prestižs” ir izvietots 3 stāvos, kur:

1. stāvs – tirdzniecības telpas;

2. stāvs – tirdzniecības un biroju telpas;

3. stāvs – konferenču zāle un koncertzāle.

Pašlaik t/c “Ogres Prestižs” veiksmīgi darbojas mazumtirdzniecības tīkla top! veikals, restorāns “Ogres Prestižs”, apģērbu un apavu, zoo preču, kosmētikas, kancelejas preču, mobilo sakaru, bērnu preču, interjera un ziedu veikali, kā arī skaistumkopšanas salons un optikas centrs.[[7]](#footnote-7)

### SIA “Orions celtniecības kompānija”

SIA “ORIONS CELTNIECĪBAS KOMPĀNIJA” sākotnējais nosaukums bija SIA “ORIONS” (dibināta 1992.gadā) un firma veiksmīgi darbojās ne tikai celtniecībā, bet arī citās nozarēs. Uzņēmumā 2015. gadā strādāja 57 darbinieki, kas ir par 29 cilvēkiem mazāk nekā 2014. gadā. Arī apgrozījums 2015. gadā bija krities par 31% un sasniedza 2,44 milj. EUR.

1998.gadā tika veikta SIA “ORIONS” pārstrukturēšana, kur celtniecības nozare tika atdalīta atsevišķi un izveidota SIA “ORIONS CELTNIECĪBAS KOMPĀNIJA”, saglabājot visus celtniecības nozares darbiniekus, t.i. administratīvais personāls, būvniecības speciālisti un būvstrādnieki. SIA “ORIONS CELTNIECĪBAS KOMPĀNIJA” dibināta 1998.gadā 25.septembrī ar 100% privātkapitālu. SIA “ORIONS CELTNIECĪBAS KOMPĀNIJA” ir uzņēmums, kas sniedz pakalpojumus celtniecības nozares tirgū Latvijā, izpildot dažādus vispārējas celtniecības darbus, t.i., betonēšanas darbi, mūrniecības darbi, dzelzsbetona un metāla konstrukciju montāžas darbi, apdares darbi u.c. [[8]](#footnote-8)

### SIA “Miandum”

SIA “MIANDUM” ir dibināts 1991.gada 2.decembrī. No 2000.gada piedāvā mūsdienīgus, kvalitatīvus transporta un loģistikas pakalpojumus Latvijā, Baltijā un Eiropā.

2015. gadā uzņēmumā bija nodarbināti 80 darbinieki un 60 kravas automašīnas ar dažādu kravnesību un ietilpību ( no 0,5 līdz 24 t un no 1 līdz 36 palešu vietām). 2015. gadā uzņēmuma apgrozījums pieauga par 17% un bija 2.64 milj. EUR.

Autoparkā Jūs atradīsiet gan slēgtos furgonus ar kravas lifta platformām, gan furgonus ar temperatūras režīmu ( +2-+6 C ), gan arī 13,6 m *tenta* un *mega* puspiekabes, kuras aprīkotas ar ADR. [[9]](#footnote-9)

Visi transporta līdzekļi ir aprīkoti ar GPS navigācijas sistēmu, kura atvieglo ne tikai mūsu uzņēmuma kontroli pār autoparku, bet arī palīdz klientam uzraudzīt savu kravu atrašanās vietu un piegādes laiku.

## Lielākie uzņēmumi Lauksaimniecībā, mežsaimniecībā un zivsaimniecībā Ogres novadā.

### SIA “Madliena 2” – Madlienas pagasts

SIA “Madliena 2” dibināta 2000.gadā uz paju sabiedrības “Madliena” bāzes. 97. gadā dalībnieki nošķīra no paju sabiedrības mantu (fermas, lopus, tehniku, zemi, mehāniskās darbnīcas un graudu kalts ēkas) un apvienoja jaunā sabiedrībā. Tā tapa “Madliena 2”, lauksaimniecības uzņēmums ar specializāciju piena lopkopībā.

Uzņēmumā 2015. gadā strādāja 67 darbinieki, aprūpē a 650 liellopu, ražo lopbarību 1200 ha platībā. Audzē graudaugus, zāli, kukurūzu, lopbarībai. Gadā tiek saražotas ap 2000 tonnas piena. Sabiedrība nodarbojas arī ar pārtikas produktu tirdzniecību un degvielas tirdzniecību. Sabiedrības 2015. gada neto apgrozījums sasniedza 1,48 milj. EUR.

### z/s “Galiņi” – Madlienas pagasts

Zemnieku saimniecības dibinātājs Juris Strazdiņš zemi Madlienas pagastā iegādājās 1989.gadā un uzņēmums reģistrēts 1992. gadā. Darbs saimniecībā sācies kopā ar vecākiem tikai septiņu hektāru zemes platībā. [[10]](#footnote-10) Taču šobrīd Edīte Strazdiņa ar vīru Juri ir lielākie dārzeņu audzētāji Latvijā, apsaimniekojot 400 ha zemes un 2015. gadā nodarbinot 29 cilvēkus. 2015. gadā apgrozījums SIA “Galiņi” bija 1,04 milj.. EUR – par 15% vairāk nekā 2014. gadā.

### SIA “Ogres piens” - Ogresgala pagasts

SIA Ogres piens ir profesionāli pārvaldīts piena ražošanas komplekss, kas dibināts 1993.gadā. Fermā vieta ir 320 piena devējām, kuras tiek slauktas *DeLaval* paralēlā slaukšanas zālē 2x10. Ganāmpulka efektīvai vadībai izmanto *Alpro* sistēmu, kas kontrolē gan slaukšanas zāli, gan teļu barotājus, ļaujot pilnībā uzraudzīt ganāmpulku. Fermā ir padomāts par govju komfortu un ikviens jaunuzbūvētā piena ražošanas kompleksa viesis var aizgūt jaunas idejas, kā saimniekot efektīvi un profesionāli.

Uzņēmuma apgrozījums 2015.gadā bija 0,86 milj. EUR, kas ir tikai par 4% mazāk nekā 2014. gadā. Uzņēmumā strādā 20 darbinieki.[[11]](#footnote-11)

### z/s “Zvaigznītes” - Ogresgala pagasts

Saimniecībā saimnieko ģimene divās paaudzēs, un galvenais darbības veids ir lopkopība. Z/s Zvaigznītes ierindojama lielo saimniecību grupā, tā piena pārstrādātājiem nodod 17 tonnu piena ik pārdienas. Saimniecības kopējais 2015.gada apgrozījums bija 0,76 milj. EUR, piedzīvojot 19% apgrozījuma sarukumu, salīdzinot ar 2014. gadu. 2015. gadā saimniecībā strādāja 34 cilvēki.

Saimniecības kopējā platība ir 610 ha (puse zemes tiek nomāta), 210 ha platībā ik gadu izaudzējam 1000–1200 tonnu graudu (pamatā ziemas kviešus) savām vajadzībām. Pārējie 400 ha ir zālāju, āboliņa, timotiņa, zaļbarības auzu un lucernas platības. Pēdējos gados platību noganīšanu esam pārtraukuši, lai iegūtu lielāku zaļās barības masu, to trīs reizes sezonā nopļaujot. [[12]](#footnote-12)

## Inovatīvie un izpētes uzņēmumi Ogres novadā

Atbalstu uzņēmējdarbības uzsākšanai vai nodrošināšanai Ogres novadā veic Ogres Biznesa un Inovāciju centrs (OBIC). Tas ir dibināts ar Ogres novada domes atbalstu un iepriekš OBIC darbojās kā biznesa inkubators, taču šobrīd strādā ar mērķi sniegt atbalstu ikvienam uzņēmējam, attīstot uzņēmējdarbību Ogrē un Ogres novadā.

2017. gadā ar pilnu sparu sāks darboties jaunais Ogres biznesa inkubators, Akmeņu ielā 47. Inkubatorā varēs iestāties gan fiziskas personas ar biznesa ideju, gan jau esoši komersanti (IK, KS, PS, SIA, AS), kas nav reģistrēti senāk par 3 gadiem. Biznesa darbības nozarei būs jābūt atbalstāmai, kā arī deklarētai/reģistrētai adresei būs jābūt Ogres, Lielvārdes, Ķeguma, Ikšķiles, Stopiņu, Ropažu vai Salaspils novados. Inkubatorā atbalstu būs iespējams saņemt ne ilgāk kā 4 gadus.

Pieejamie atbalsta veidi inkubatorā uzņemtiem komersantiem būs sekojoši:

* bezmaksas atvērtā biroja darba vieta
* bezmaksas semināri, apmācības un konsultācijas
* pakalpojumi uzņēmējdarbības nodrošināšanai ar 50% līdzmaksājumu
* iespēja saņemt granta finansējumu:
* Ne vairāk kā 5’000 EUR aprīkojumam, iekārtām, izejvielām, utml.;
* Ne vairāk kā 10’000 EUR specifiskiem pakalpojumiem (piem. prototipa izgatavošanai, sertificēšanai).

|  |
| --- |
| **Tabula 3: *Pārskats par rezultatīvajiem rādītājiem*** |
|  | Aktivitāte | Plānotais |
| 1. | Inkubācijas aktivitātes saņēmušo Inkubatora klientu skaits | vismaz 15 (pirmajā Inkubatora darbības gadā - vismaz 10) |
| 2. | Pirms inkubācijas vai Inkubācijas aktivitātes saņēmušo jaunizveidoto uzņēmumu skaits | vismaz 5 (pirmajā Inkubatora darbības gadā- vismaz 2) |
| 3. | Nodarbinātības pieaugums Inkubatora klientu veiktās darbības laikā | vismaz 15 pilnas slodzes darbinieki (pirmajā Inkubatora darbības gadā – vismaz 10 pilnas slodzesdarbinieki) |

Ogres novadā mīt viens no inovatīvākajiem uzņēmumiem visā Latvijā – “HansaMatrix”. Uzņēmums no 2016.gada jūlija sācis kotēt uzņēmuma akcijas “Nasdaq Riga” biržā, kas ir nozīmīgs solis, jo šis ir pirmais uzņēmums, kurš iekļauts oficiālajā “Nasdaq” sarakstā kopš 2004.gada.

HansaMatrix ir ātri augošs augsto tehnoloģiju uzņēmums, kas veic jaunu elektronisko produktu un sistēmu izstrādi, industrializāciju un pilnu ražošanas pakalpojumu, datu tīklu iekārtu, “ierīču” interneta (*Internet of Things*), industriālo sistēmu un citos augstas pievienotās vērtības tirgus segmentos. Papildus ražošanas pakalpojumu sniegšanai oriģinālo iekārtu ražotājiem (OEM), uzņēmums piedāvā oriģinālas izstrādes produkta ražošanas (ODM) biznesa modeli, gan *start – up,* gan arī esošiem uzņēmumiem, kam nepieciešams produktu izstrādes partneris.

# Nodarbinātība

## Nodarbināto skaits uzņēmumos

Ogres novadā 2015.gadā visvairāk cilvēkus nodarbina SIA Ores rajona slimnīca – 320 darbinieki. Taču, kā redzams 2. attēlā vadošajā sektorā (Apstrādes rūpniecība), lielākie uzņēmumi ir SIA “Fazer Latvija” (302 darbinieki) un SIA “HansaMatrix” (158 darbinieki), SIA Pallant (106 darbinieki) un SIA Senlejas (73 darbinieki).

Ņemot vērā, ka ir uzņēmumi, kurus lielākoties ar Ogri saista tikai juridiskās adreses reģistrācija Ogres novadā, ne visi uzņēmumi ar lielāko reģistrēto darbinieku skaitu ir arī lielākie darba devēji tieši Ogres novadā. Tostarp ir SIA “Pallogs” (208 darbinieki), SIA “Optikas pakalpojumi” (111 darbinieki) un SIA “Latlaft” (67 darbinieki). Lielākoties šāda tendence novērojama uzņēmumiem, kuriem ir daudz filiāļu, kā arī ražošanas uzņēmumiem, kuriem birojs atrodas Ogrē, taču ražošana citā novadā, kur ir uzņēmuma specifikai piemērotākas telpas.

Vairumtirdzniecības un mazumtirdzniecības sektorā lielākais uzņēmums ir SIA “Ogres prestižs” (144 darbinieki); Būvniecības sektorā lielākie ir SIA “Ogres celtniecības kompānija” (57 darbinieki) un SIA “Ceļdaris” (52 darbinieki).

Salīdzinot ar 2014.gada datiem, Ogres novadā nodarbinātības rādītājā turpina augt Apstrādes rūpniecības (3%) un transporta un uzglabāšanas (8%) sektori, taču sarūk Operācijas ar nekustamo īpašumu (- 16%) un Vairumtirdzniecības un mazumtirdzniecības sektori (- 2%).

|  |
| --- |
| **Tabula 4*: Ogres vadošo darba devēju reitings[[13]](#footnote-13)*** |
|  | **2015. gads** | **Darbinieku skaits** | **2009.gads** | **Darbinieku skaits** |
| 1 | “Ogres rajona slimnīca” | 320 | “Ogres Trikotāža” | 417 |
| 2 | “Fazer Latvija” | 302 | “Ogres rajona slimnīca” | 334 |
| 3 | “Pallogs” | 208 | “Fazer Maiznīcas” | 302 |
| 4 | “Hansa Matrix” | 158 | “Aurora Baltika” | 276 |
| 5 | “Ogres prestižs” | 144 | “Ogres Jumis” | 231 |
| 6 | “Optikas pakalpojumi” | 111 | “Ogres prestižs” | 116 |
| 7 | “Pallant” | 106 | “Hanzas elektronika” | 97 |
| 8 | “Miandum” | 80 | “Pallogs” | 95 |
| 9 | “Veiters korporacija” | 75 | “Prometāls” | 91 |
| 10 | “Senlejas” | 73 | „Gosupi” | 87 |
|  | Kopā: | 1577 | Kopā: | 2046 |

Kopš 2009. gada, Ogres novadā ir notikusi reorganizācija daudzos tā laika vadošajos uzņēmumos tos vai nu slēdzot, vai pārorientējot uzņēmējdarbības virzienu. Kopējā tendence ir apstrādes rūpniecībai samazināties novada teritorijā.

## Bezdarba raksturojums

Ogres novadā līdzīgi kā visā valstī sākot no 2009. gada bezdarba līmenis ir sarucis un 2015. gadā 4.1% no darbspējīgajiem iedzīvotājiem bija reģistrēti bezdarbnieki. Salīdzinot ar tuvākajiem novadiem un Rīgu, tas bija nedaudz lielāks nekā Ikšķiles, Ķeguma novados un Rīgā.

Laika posmā no 2009.-2015. gadam bezdarbnieku skaits Ogres novadā ir sarucis par 35%. 2015. gada decembrī 56% no bezdarbniekiem bija sievietes. Vislielākā bezdarbnieku koncentrācija ir vecumā 25 - 34 un 50 – 59 gadiem.

Ar 2015.gadu varu uzskatīt, ka pastāv dabiskais bezdarbs, kas ir robežās no 4-5% un nozīmē, ka ir stabila nodarbinātības situācija novadā.

Bezdarba rādītāju dinamika absolūtos skaitļos parādīta 10. attēlā.

Kopš 2010. gada ir būtiski pieaudzis bezdarbnieku skaits, kuri ir ieguvuši augstāko izglītību un sarucis cilvēku skaits, kas ir ieguvuši pamatizglītību. Bezdarbnieku izglītības līmenis norāda uz to, ka ir iztrūkums darba pozīcijās, kur nepieciešams augstāk kvalificēts darbaspēks.

Augstāko izglītību ieguvušie cilvēki pārsvarā veido frikcionālo bezdarbu, jo ir izvēlīgāki priekšnoteikumos, lai strādātu konkrētu darbu. Viena no galvenajām pozīcijām ir atalgojums.

Analizējot atalgojuma līmeni Ogres novadā, var secināt, ka tā izaugsmes temps ir attīstījies vienmērīgi ar vidējo rādītāju valstī. Tāpēc vidējais BRUTO atalgojums ir zemāks, nekā valstī un Rīgā gan privātajā, gan sabiedriskajā sektorā. Zemais atalgojums signalizē par uzņēmumu trūkumu, kuri spēj radīt produktus un pakalpojumus ar augstu pievienoto vērtību.

|  |
| --- |
| **Tabula 5: *Vidējais BRUTO atalgojums 2009. un 2015. gadā[[14]](#footnote-14)*** |
|  | **2009. gads** | **2015. gads** | **2009. pret 2015. gadu** |
|  | **Priv.** | **Sab.** | **+/-** | **Priv.** | **Sab.** | **+/-** | **Priv.** | **Sab.** |
| **Latvija** | 610 | 592 | -19 | 786 | 745 | 41 | 22% | 21% |
| **Ogres novads** | 531 | 554 | 23 | 679 | 681 | -2 | 22% | 19% |
| **Rīga** | 805 | 809 | 4 | 1005 | 995 | 10 | 20% | 19% |
| **Ikšķiles novads** | 550 | 606 | 56 | 856 | 856 | 0 | 36% | 29% |
| **Ķeguma novads** | 520 | 476 | -44 | 713 | 637 | 76 | 27% | 25% |

## Profesionālā apmācība Ogres novadā

Ikviena iedzīvotāja cilvēkkapitāla vērtības palielināšanas priekšnosacījums ir izglītības pieejamība, mācību procesa kvalitāte un programmu saturs visos izglītības līmeņos un vecuma grupās.

Izglītība tās visplašākajā izpratnē dod iespēju iegūt darba tirgum nepieciešamo kvalifikāciju un kompetences, tā attīsta cilvēka talantus, sociālo inteliģenci un personisko izaugsmi. Jo īpaši svarīgi tas ir laikā, kad ir izveidojusies jauna - digitālā sabiedrība, kurā strauji pieaug pieprasījums pēc jaunām inovācijām, informācijas un komunikāciju tehnoloģijām, strauji pieaug to pielietojums visās saimnieciskās un sabiedriskās dzīves jomās.

Ogres novadā ir plaša izglītības iestāžu infrastruktūra un izglītības programmu piedāvājums, augstas kvalifikācijas pedagogi, kā rezultāts ir izglītojamo labi sasniegumi gan mācībās, gan sportā, gan mākslas jomā.

Vienlaikus pieaug to izglītojamo skaits, kuri pārāk agri pamet izglītību un pārtrauc mācības, nereti nonākot sociālā riska grupās un nespējot iekļauties darba tirgū, kā arī izmantot piedāvātās mūžizglītības iespējas.

Problēma ir arī vienlīdzīgas iespējas iegūt izglītību bāreņiem un tiem bērniem ar funkcionāliem traucējumiem, kuru izglītošanās notiek atrauti no ģimenes, speciāli izveidotās izglītības iestādēs.

Iedzīvotāju skaita samazināšanās būtiski ietekmē arī izglītojamo sastāvu un skaitu vispārējās izglītības posmā. Lauku skolās skolēnu skaita samazināšanās ir daudz izteiktāka nekā pilsētā, un tas nopietni apdraud izglītības iestāžu pastāvēšanu nākotnē. Tomēr jāņem vērā, ka ikviena izglītības iestāde ir viens no apdzīvotās vietas “stūrakmeņiem”, kura vietējai sabiedrībai ir ne tikai vieta bērnu izglītošanai, bet ar to saistās arī ciema turpmākās pastāvēšanas iespējas.

Lai nodrošinātu izglītojamo iespējas iegūt kvalitatīvu obligāto, interešu un profesionālās ievirzes izglītību iespējami tuvāk dzīves vietai, vienlaikus nepieļaujot skolēnu atbirumu un viņu nonākšanu sociālā riska grupā, ir jāpaaugstina viņu mobilitāte.

Jau tuvākajā nākotnē izglītības procesā vēl vairāk pieaugs informācijas tehnoloģiju nozīme, tāpēc izglītības institūcijām ir jāpiedāvā atbilstošas apmācību metodes. Lai bērniem ar speciālām vajadzībām nodrošinātu vienlīdzīgas iespējas iegūt izglītību un integrēties sabiedrībā, jāpaplašina speciālo izglītības programmu piedāvājumi un jāizveido visiem izglītības ieguves posmiem atbilstoša infrastruktūra.

Lai veicinātu izglītojamo radošu personību veidošanos, visos izglītības procesa posmos nepieciešams veicināt ikviena izglītojamā iesaistīšanos interešu, profesionālās un neformālās izglītības programmās vai saturīga brīvā laika pavadīšanas aktivitātēs, tai skaitā brīvprātīgajā darbā, attīstot katra individuālo personību, latviešu un citu tautu kultūras vērtības, komunikācijas prasmes un iekļaušanos sabiedriskajos procesos.

Vispārējās vidējās izglītības iestādēm ir jāpiedāvā izglītojamajiem ar obligāto mācību priekšmetu apguvi nesaistītu priekšmetu/programmu apguve ar mērķi jauniešus sagatavot nākamajam izglītības posmam vai darba tirgum, orientējot skolu programmas uz radošumu, sociālo inteliģenci, inovācijām un uzņēmējdarbību. Šādu priekšmetu/programmu realizācijā jāiesaista nozaru speciālisti.[[15]](#footnote-15)

## Pētniecības iestādes Ogres novadā

Sadarbojoties Igaunijas un Latvijas kolēģiem inovāciju jomā, 2009. gadā uzsākts pārrobežu sadarbības projekts, kura mērķis atbalstīt inovācijas un uzņēmējdarbības industriālo posmu attīstību mehatronikā, palielinot uzņēmējdarbības konkurētspēju Tartu reģionā, Kurzemes reģionā un Rīgas reģionā.

PROTOLAB NETWORK veidots, balstoties uz katra partnera pieredzi nozarē un visu partneru kopējām interesēm. Partnerība palīdz vietējiem uzņēmējiem novērst esošos šķēršļus inovāciju un attīstības procesos, nodrošinot tiem atbilstošu infrastruktūru un nepieciešamās zināšanas/informāciju dažādos produkta attīstības posmos (koncepcija, prototips, materiālu un produktu testēšana, analīze). Tīkls kalpo arī kā platforma sadarbībai un zināšanu pārnesei, veidojot saikni starp produkta ražošanā iesaistītajām nozarēm. Projektā *Protolab* Ogre veicina sev tuvākās nozares – elektronikas attīstību.

Ogres novada teritorija ir potenciāla teritorija gan aizsargājamo augu pētniecības attīstībai (Ogrē ir plašas *Natura 2000* teritorijas), gan lauksaimniecības kultūru pētniecības virzieniem.

Pašvaldības ekonomiskā specializācija

Pirms runāt par ekonomisko specializāciju, būtiski ir iepazīties ar to, uz kādu kopējo ekonomikas ietvaru būtu ieteicams tiekties ne tikai Ogres novadam, bet visai Latvijas valstij. Uzņēmējdarbības ekosistēma sastāv un to ietekmē ne tikai uzņēmēji un valsts/pašvaldība. Tai ir vairākas sfēras, kurām mijiedarbojoties tiek vai nu sekmēta, vai grauta elastīgas ekosistēmas attīstība.

Citējot grāmatu Alise Brīnumzemē “Ja tu nezini, kurp dodies, jebkurš ceļš būs gana labs, lai tur nokļūtu,” svarīgi apzināties, ka Ogres novadam, pirmkārt, vitāli svarīgi ir piesaistīt uzņēmējdarbības vides attīstītāju, citādāk virziens kādā tiek attīstīta novada ekonomika ir neskaidrs un investīciju vidi degradējošs. Tāpat kā jebkuram uzņēmumam, arī ekosistēmai ir jābūt savai vīzijai un cilvēkam, kurš spēj koordinēt tās elementus dažādos sektoros un sfērās vajadzīgajā virzienā. Ogres novadam tāpat kā citiem Latvijas novadiem ir izstrādātas ilgtermiņa un īstermiņa stratēģijas visu galveno sektoru attīstībai, taču bez uzdevumu deleģēšanas konkrētu mērķu sasniegšanai, mērķi vien paliks sapņi iespiesti papīrā.

Novērojot globālās tendences un izvērtējot Ogres novada uzņēmējdarbības vidi, ir potenciāls veidot komercdarbības klasterus pat vairākās nozarēs, kuras ir spēcīgi pārstāvētas Ogres novadā. Perspektīvās uzņēmējdarbības jomas, kuras būtu īpaši jāatbalsta un jāsekmē to attīstība, ir bioloģiskā lauksaimniecība, elektronika, zaļā enerģija, vieglā rūpniecība un loģistika. Visas šīs nozares var būt viena otru papildinošas, ja to attīstības stratēģijai tiek pievērsta pienācīga uzmanība un resursi.

Lai arī tekstilrūpniecība Ogres novadā ir piedzīvojusi norietu, novadā ir divi uzņēmumi, kas ir pat Latvijas mērogā būtiski ekonomikai un cilvēkiem. “Hansa Matrix” un “Fazer Latvia” ir iesaistīti arī Latvijas mēroga klasteros - Latvijas elektrotehnikas un elektronikas rūpniecības asociācija un Industriālās energoefektivitātes klasteris. Ņemot vērā Latvijas ģeogrāfisko lielumu, šādu Vislatvijas klasteru dibināšana un dalība tajos ir atbalstāma, taču novada labklājībai sniedz niecīgu labumu.

Ar pašvaldības stratēģisko infrastruktūras atbalstu, sadarbību ar biznesa inkubatoru un “lielajiem” spēlētājiem, ir iespējams veidot veiksmīgus klasterus šajās nozarēs.

Strauji augošie uzņēmumi jeb *gazeles* ir uzņēmumi, kādus jebkura ekosistēma vēlas attīstīt. Taču arī uzņēmumi, kas nav un nebūs tendēti uz strauju izaugsmi un plašu uzņēmējdarbību, ir būtisks atspaids novada sociālajai un ekonomiskajai videi, jo tiek audzēts darba devēju, nevis ņēmēju skaits. Mērķis ir izveidot vidi, kas spēj pastāvēt, attīstīties un radīt starptautiski konkurētspējīgus uzņēmumus ar minimālu pašvaldības/valsts atbalstu. Apakšmērķis ir virzīties uz ES fondu naudas izmantošanu kā pakāpienu attīstībā, nevis pamata balstu novada attīstībai.

1. Novada ilgtspējīgas atīstības stratēģija 2013-2037. gadam. [↑](#footnote-ref-1)
2. Valsts meža dienesta informatīvais materiāls “Meža statistika” 2015 [↑](#footnote-ref-2)
3. Pēc A. Kuzmina „Ogres novads”; „Mācību grāmata”, R., 1996 [↑](#footnote-ref-3)
4. Uzņēmumi ar lielāko apgrozījumu pa gadiem, Lursoft; 12.2016. [↑](#footnote-ref-4)
5. http://www.fazer.lv/par-fazer/vsture/ [↑](#footnote-ref-5)
6. http://news.lv/Klientu\_portfelis/2016/04/19/fornex-neto-apgrozijums-pieaudzis-par-428proc [↑](#footnote-ref-6)
7. http://www.ogresprestizs.lv/lv/kontakti [↑](#footnote-ref-7)
8. http://orions-ck.lv/lv/par-mums/ [↑](#footnote-ref-8)
9. http://www.miandum.lv/lv/par\_mums/ [↑](#footnote-ref-9)
10. http://www.la.lv/dabisko-vitaminu-razotaji/ [↑](#footnote-ref-10)
11. http://www.delaval.lv/About-DeLaval/DeLaval-Newsroom/?nid=120106 [↑](#footnote-ref-11)
12. http://www.saimnieks.lv/Lopbaribas\_kulturas/2838/ [↑](#footnote-ref-12)
13. Uzņēmumu statistika Ogres novadā, VID [↑](#footnote-ref-13)
14. Mēneša vidējā bruto darba samaksa pavisam, bez privātā sektora komersantiem ar nodarbināto skaitu <50 (EUR, CSP) [↑](#footnote-ref-14)
15. Novada ilgtspējīgas atīstības stratēģija 2013-2037. Gadam. [↑](#footnote-ref-15)